SL Uradni list Evropske unije L 340/58

UREDBA KOMISIJE (ES) št. 1567/2007

z dne 21. decembra 2007

o določitvi količinske omejitve za izvoz izvenkvotne izoglukoze do konca tržnega leta 2007/2008

KOMISIJA EVROPSKIH SKUPNOSTI JE –

ob upoštevanju Pogodbe o ustanovitvi Evropske skupnosti,

ob upoštevanju Uredbe Sveta (ES) št. 318/2006 z dne 20. februarja 2006 o skupni ureditvi trgov v sektorju sladkorja (1) in zlasti člena 12(d) Uredbe,

ob upoštevanju naslednjega:

(1) Uredba (ES) št. 318/2006 določa pravila za skupno ureditev trgov v sektorju sladkorja. V skladu s členom 12(d) Uredbe (ES) št. 318/2006 se lahko proizvedena izoglukoza, katere količina presega kvoto iz člena 7 navedene uredbe, izvozi le v okviru količinske omejitve, ki jo je treba določiti.

(2) Za nekatere proizvajalce izoglukoze v Skupnosti je izvoz iz Skupnosti pomemben del njihovih gospodarskih dejavnosti in so izven Skupnosti vzpostavili tradicionalne trge. Izvoz izoglukoze na zgoraj omenjene trge je lahko gospodarsko uspešen tudi brez odobritve izvoznih nadomestil. Zato je treba za izvoz izvenkvotne izoglukoze določiti količinske omejitve, da bi lahko zadevni proizvajalci Skupnosti še naprej oskrbovali svoje tradicionalne trge.

(3) Ocenjuje se, da bi določitev količinske omejitve za izvoz izvenkvotne izoglukoze na 40 000 ton suhe snovi do konca tržnega leta 2007/2008, t. j. do 30. septembra 2008, ustrezala tržnemu povpraševanju.

(4) Da bi zagotovili pravilno upravljanje, preprečili špekulacije in omogočili učinkovit nadzor, je treba določiti podrobna pravila za vlaganje zahtevkov za dovoljenja. Pri teh pravilih je treba uporabljati postopke, določene v veljavni zakonodaji, z ustreznimi prilagoditvami, ki odražajo specifične potrebe tega sektorja.

(5) Da bi zmanjšali tveganje goljufije in preprečili kakršno koli zlorabo, povezano z možnim ponovnim uvozom ali ponovnim vnosom zadevne izoglukoze v Skupnost, je treba določene države zahodnega Balkana izključiti s seznama upravičenih namembnih držav za izvoz izvenkvotne izoglukoze. Vendar je treba tiste države v regiji, katerih organi morajo izdati izvozno potrdilo, s katerim potrjujejo izvor proizvodov iz sladkorja ali izoglukoze, namenjenih za izvoz v Skupnost, izvzeti iz te izključitve, saj je tveganje goljufije pri njih manjše.

(6) Da bi zagotovili skladnost z določbami glede izvoza v sektorju sladkorja iz Uredbe Komisije (ES) št. 900/2007 z dne 27. julija 2007 o stalnem javnem razpisu do konca tržnega leta 2007/2008 za določitev izvoznih nadomestil za beli sladkor (2) in Uredbe Komisije (ES) št. 1060/2007 z dne 14. septembra 2007 o odprtju stalnega javnega razpisa za nadaljnjo prodajo sladkorja za izvoz iz zalog belgijske, češke, irske, španske, italijanske, madžarske, poljske, slovaške in švedske intervencijske agencije (3), se izvoz izvenkvotne izoglukoze ne sme dovoliti tudi v nekatere bližnje namembne države.

(7) Da bi se izognili tveganju ponovnega uvoza v Skupnost in zlasti, da bi zagotovili upoštevanje posebnih pravil za vrnjeno blago iz Uredbe Sveta (EGS) št. 2913/92 z dne 12. oktobra 1992 o carinskem zakoniku Skupnosti (4) in Uredbe Komisije (EGS) št. 2454/93 z dne 2. julija 1993 o določbah za izvajanje Uredbe Sveta (EGS) št. 2913/92 o carinskem zakoniku Skupnosti (5), je treba od držav članic zahtevati, da sprejmejo vse potrebne nadzorne ukrepe.

(8) Poleg določb Uredbe Komisije (ES) št. 951/2006 z dne 30. junija 2006 o določitvi podrobnih pravil za izvajanje Uredbe Sveta (ES) št. 318/2006 glede trgovine s tretjimi državami v sektorju sladkorja (6) je treba uvesti nadaljnje izvedbene določbe za upravljanje količinske omejitve, ki se določi s to uredbo, zlasti glede pogojev za zahtevke za izvozna dovoljenja.

(9) Ukrepi, predvideni s to uredbo, so v skladu z mnenjem Upravljalnega odbora za sladkor –

SPREJELA NASLEDNJO UREDBO:

Člen 1

Določitev količinske omejitve za izvoz izvenkvotne izoglukoze

1. Za obdobje do konca tržnega leta 2007/2008, t. j. do 30. septembra 2008, znaša količinska omejitev iz člena 12(d) Uredbe (ES) št. 318/2006 za izvoz brez nadomestila izvenkvotne izoglukoze, ki spada pod oznake KN 1702 40 10, 1702 60 10 in 1702 90 30, 40 000 ton suhe snovi.

2. Izvoz v okviru količinske omejitve, določene v odstavku 1, se dovoli za vse namembne države razen naslednjih:

(a) tretjih držav: Andora, Albanija, Bosna in Hercegovina, Nekdanja jugoslovanska republika Makedonija, Sveti sedež (Vatikanska mestna država), Lihtenštajn, Črna gora in San Marino;

(b) ozemelj držav članic, ki niso del carinskega območja Skupnosti: Ceuta in Melilla, občini Livigno in Campione d’Italia, Ferski otoki, Grenlandija, Heligoland in območja Cipra, v katerih vlada Republike Ciper ne izvaja učinkovitega nadzora;

(c) evropskih ozemelj, za zunanje odnose katerih je odgovorna država članica, vendar niso del carinskega območja Skupnosti: Gibraltar.

3. Izvoz proizvodov iz odstavka 1 se dovoli le, kadar ti proizvodi ustrezajo naslednjim pogojem:

(a) pridobljeni so z izomerizacijo glukoze;

(b) vsebnost fruktoze v proizvodih v suhem stanju ni manjša od 41 masnih %;

(c) skupna vsebnost polisaharidov in oligosaharidov, vključno z di- in trisaharidi, v proizvodih v suhem stanju ni višja od 8,5 masnih %.

Vsebnost suhe snovi v izoglukozi se določi na podlagi gostote raztopine, razredčene v utežnem razmerju ena proti ena ali, pri proizvodih z zelo visoko konsistenco, s sušenjem.

Člen 2

Izvozna dovoljenja

1. Za izvoz v okviru količinske omejitve iz člena 1(1) te uredbe se zahteva predložitev izvoznega dovoljenja v skladu z določbami Uredbe Komisije (ES) št. 1291/2000 (7), Uredbe (ES) št. 951/2006 in člena 19 Uredbe Komisije (ES) št. 967/2006 (8), razen če ni v tej uredbi drugače določeno.

2. Z odstopanjem od člena 9 Uredbe (ES) št. 1291/2000 pravice, ki izhajajo iz izvoznih dovoljenj, niso prenosljive.

Člen 3

Zahtevki za izvozna dovoljenja

1. Zahtevke za izvozna dovoljenja v zvezi s količinsko omejitvijo iz člena 1(1) te uredbe lahko predložijo le proizvajalci izoglukoze, ki so odobreni v skladu s členom 17 Uredbe (ES) št. 318/2006 in ki jim je bila kvota za izoglukozo za tržno leto 2007/2008 dodeljena v skladu s členom 7 navedene uredbe.

2. Zahtevki za izvozna dovoljenja se predložijo pristojnim organom države članice, v kateri je bila prosilcu dodeljena kvota za izoglukozo.

3. Zahtevki za izvozna dovoljenja se lahko predložijo vsak teden, od ponedeljka do petka, in sicer od datuma začetka veljavnosti te uredbe do začasne odložitve izdaje dovoljenj v skladu s členom 8.

4. Prosilci lahko predložijo le po en zahtevek za vsako tedensko obdobje, določeno v odstavku 3.

5. Količina, za katero se zaprosi v vsakem od izvoznih dovoljenj, ne sme presegati 5 000 ton.

6. Zahtevek spremlja dokazilo o pologu varščine iz člena 4.

7. V polju 20 zahtevka za izvozno dovoljenje in dovoljenja je naslednja navedba:

„izvenkvotna izoglukoza za izvoz brez nadomestila“.

Člen 4

Varščina za izvozno dovoljenje

1. Z odstopanjem od četrte alinee člena 12(1)(b) Uredbe (ES) št. 951/2006 prosilec položi varščino v višini 110 EUR na vsako tono neto suhe snovi izoglukoze.

2. Prosilec lahko varščino iz odstavka 1 položi v gotovini ali v obliki finančnega jamstva, ki ga da ustanova, ki izpolnjuje merila države članice, v kateri je zahtevek za dovoljenje predložen.

3. Varščina iz odstavka 1 tega člena se sprosti v skladu s členom 35 Uredbe (ES) št. 1291/2000:

(a) za količino, za katero je prosilec izpolnil obveznost izvoza v smislu določb člena 31(b) in člena 32(1)(b)(i) Uredbe (ES) št. 1291/2000, ki izhaja iz dovoljenja, izdanega v skladu s členom 6 te uredbe; ter

(b) za katero je prosilec pristojnemu organu države članice, v kateri je bilo izvozno dovoljenje izdano, zadovoljivo dokazal, da so bile carinske formalnosti za uvoz zadevne količine izoglukoze zaključene v skladu s členom 16 Uredbe Komisije (ES) št. 800/1999 (9).

4. Dokazila iz odstavka 3 se predložijo v roku 12 mesecev od datuma sprejetja izvozne deklaracije.

Člen 5

Sporočila držav članic

1. Države članice najpozneje prvi delovni dan vsakega tedna Komisijo obvestijo o količinah izoglukoze, za katere so bili v preteklem tednu predloženi zahtevki za izvozna dovoljenja.

Zahtevane količine se porazdelijo glede na osemmestne oznake KN. Države članice obvestijo Komisijo tudi, če ni bil vložen noben zahtevek za izvozna dovoljenja.

Ta odstavek velja le za države članice, za katere je bila kvota za izoglukozo za tržno leto 2007/2008 določena na podlagi Priloge III in/ali točke II Priloge IV k Uredbi (ES) št. 318/2006.

2. Komisija vsak teden evidentira količine, za katere so bili vloženi zahtevki za izvozna dovoljenja.

Člen 6

Izdaja in veljavnost dovoljenj

1. Dovoljenja se izdajo tretji delovni dan po obvestilu iz člena 5(1), če je potrebno ob upoštevanju odstotka odobritve zahtevkov, ki ga določi Komisija v skladu s členom 8.

2. Države članice prvi delovni dan vsakega tedna Komisijo obvestijo o količinah izoglukoze, za katere so bila v preteklem tednu izdana izvozna dovoljenja.

3. Izvozna dovoljenja, izdana na podlagi količinske omejitve, določene v členu 1(1), veljajo od dejanskega dneva izdaje do konca tretjega meseca po izdaji, vendar najpozneje do 30. septembra 2008.

4. Države članice vodijo evidenco količin izoglukoze, ki se dejansko izvozijo na podlagi izvoznih dovoljenj.

5. Države članice pred koncem vsakega meseca Komisijo obvestijo o količinah izoglukoze, ki so se v preteklem mesecu dejansko izvozile.

6. Odstavki 2, 4 in 5 tega člena veljajo le za države članice, za katere je bila kvota za izoglukozo za tržno leto 2007/2008 določena na podlagi Priloge III in/ali točke II Priloge IV k Uredbi (ES) št. 318/2006.

Člen 7

Načini sporočanja

Sporočila iz člena 5(1) ter člena 6(2) in (5) se predložijo elektronsko na obrazcih, ki jih Komisija da na voljo državam članicam.

Člen 8

Začasna odložitev izdaje izvoznih dovoljenj

Kadar količine, za katere so bili vloženi zahtevki za izvozna dovoljenja, za zadevno obdobje presegajo količinsko omejitev iz člena 1(1) te uredbe, se smiselno uporabljajo določbe iz člena 9 Uredbe (ES) št. 951/2006.

Člen 9

Nadzor

Države članice sprejmejo vse potrebne ukrepe za vzpostavitev ustreznega nadzora, da se zagotovi upoštevanje posebnih pravil za vrnjeno blago iz poglavja 2 naslova VI Uredbe (EGS) št. 2913/92 in naslova I dela III Uredbe (EGS) št. 2454/93 ter prepreči neupoštevanje preferencialnih sporazumov s tretjimi državami.

Člen 10

Začetek veljavnosti in uporaba

Ta uredba začne veljati na dan objave v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 21. decembra 2007 Za Komisijo Mariann FISCHER BOEL Članica Komisije

(1) UL L 58, 28.2.2006, str. 1. Uredba, kakor je bila nazadnje spremenjena z Uredbo (ES) št. 1260/2007 (UL L 283, 27.10.2007, str. 1).

(2) UL L 196, 28.7.2007, str. 26.

(3) UL L 242, 15.9.2007, str. 8.

(4) UL L 302, 19.10.1992, str. 1. Uredba, kakor je bila nazadnje spremenjena z Uredbo (ES) št. 1791/2006 (UL L 363, 20.12.2006, str. 1).

(5) UL L 253, 11.10.1993, str. 1. Uredba, kakor je bila nazadnje spremenjena z Uredbo (ES) št. 214/2007 (UL L 62, 1.3.2007, str. 6).

(6) UL L 178, 1.7.2006, str. 24. Uredba, kakor je bila spremenjena z Uredbo (ES) št. 2031/2006 (UL L 414, 30.12.2006, str. 43).

(7) UL L 152, 24.6.2000, str. 1.

(8) UL L 176, 30.6.2006, str. 22.

(9) UL L 102, 17.4.1999, str. 11.